কাব ইবনে উমাইর

**কাব ইবনে উমাইর আল-গিফারি** ( আরবি: كعب بن عمير الغفاري) ছিলেন ইসলামের নবি মুহাম্মাদের একজন সাহাবি, যিনি যাত আতলাহ অভিযানে নেতৃত্ব দেওয়ার জন্য প্রসিদ্ধ। এই অভিযানের আগে তিনি নবি মুহাম্মাদের সঙ্গে ইসলামের সকল প্রাথমিক অভিযানে অংশগ্রহণ করেন। যাত আতলাহ অভিযানে তাঁর নেতৃত্বে ১৫ জন মুসলিম যোদ্ধা পাঠানো হয় এবং তিনিসহ মোট ১৪ জনই এতে শাহাদাত বরণ করেন।     

## জীবনী
মুসলিম ইতিহাসবিদরা কাব ইবনে উমাইর আল-গিফারির জীবনী অত্যন্ত সংক্ষেপে উল্লেখ করেছেন। এমনকি তাঁর ইসলাম গ্রহণের সঠিক সময়কালও সম্পর্কেও জানা যায়নি। এছাড়া ইসলাম গ্রহণের পর তাঁর কার্যক্রম সম্পর্কেও তেমন কোনো বর্ণনা ইতিহাসের গ্রন্থাবলীতে সংরক্ষিত নেই। তাঁর জন্মতারিখ, বংশপরিচয়ের বিশদ বিবরণ ইত্যাদি বিষয়েও নির্ভরযোগ্য সূত্রে উল্লেখযোগ্য কিছু পাওয়া যায় না। তবে যেসব ইতিহাসবিদ তাঁর নাম উল্লেখ করেছেন, তাঁরা কেবল তাঁকে “কিবারুস সাহাবা” ( মহান সাহাবি ) হিসেবে উল্লেখ করেছেন। যাত আতলাহ অভিযান সম্পর্কিত বর্ণনায় তাঁর সংক্ষিপ্ত বিবরণ পাওযা যায়, যেখানে তিনি শাহাদাত বরণ করেন। 

## অভিযান

প্রাচীন ইসলামি ইতিহাসগ্রন্থাবলীতে বর্ণিত হয়েছে যে, নবি মুহাম্মাদ গোয়েন্দা সূত্রে খবর পান যে, বনু কুদা‘য়া গোত্রের লোকেরা মুসলিমদের উপর আক্রমণ চালানোর উদ্দেশ্যে বিপুল সংখ্যক যোদ্ধা সমাবেশ করেছে। তাদের এই সম্ভাব্য হুমকি প্রতিরোধে তিনি দ্রুত পদক্ষেপ গ্রহণ করে কাব ইবনে উমাইয়ের নেতৃত্বে ১৫ জন মুসলিম যোদ্ধার একটি দল যাত আতলাহ অভিমুখে প্রেরণ করেন। তিনি ১৫ জন যোদ্ধার সেই ছোট বাহিনী নিয়ে বনু কুদায়া অভিমুখে রওনা হন। বনু কুদায়া ওয়াদি আল-কুরার পার্শ্ববর্তী অঞ্চল যাত আতলাহে বসবাস করত। কাব ইবনে উমাইর যোদ্ধাদের নিয়ে গন্তব্যে পৌঁছলে শত্রুপক্ষের মুখোমুখি হন। ইসলামি রীতি অনুযায়ী, প্রথমে তিনি তাদের ইসলামের প্রতি আহ্বান জানান। কিন্তু শত্রুপক্ষ তাদের এই আহ্বান প্রত্যাখ্যান করে মুসলিমদের উপর তীর নিক্ষেপ শুরু করে। ফলে পরিস্থিতি দ্রুত সংঘর্ষে রূপ নেয় এবং উভয়ের মধ্যে তীব্র সংঘর্ষ শুরু হয়। শত্রুপক্ষ আগে থেকেই প্রস্তুত ছিল এবং তারা দূরবর্তী নিরাপদ স্থানে থেকে তীর বর্ষণ শুরু করে। আকস্মিক ও প্রবল আক্রমণে মুসলিম যোদ্ধাদের অধিকাংশ সদস্য শাহাদাত বরণ করেন। ঐতিহাসিক সূত্রে উল্লেখ আছে যে, ১৫ জনের মধ্যে কেবল একজন মুসলিম যোদ্ধা বেঁচে যান। তিনি মৃতের ভান করেন শুয়ে ছিলেন। পরবর্তীতে কয়েকজন মুসলিম এসে গুরুতর আহত অবস্থায় তাকে নিজগৃহে নিয়ে যায়। সুস্থ হওয়ার পর তিনি নবির কাছে উপস্থিত হয়ে বিস্তারিত ঘটনা জানান। এই দূর্ঘটনার কথা শুনে নবি মুহাম্মাদ অত্যন্ত মর্মাহত হন। সাহাবিদের হত্যার প্রতিশোধ নেওয়ার লক্ষ্যে তিনি একটি বৃহত্তর সামরিক অভিযান প্রস্তুত করার আদেশ দেন। তবে পরে খবর আসে যে, শত্রুপক্ষ নিজেদের অবস্থান ত্যাগ করেছে এবং ছত্রভঙ্গ হয়ে দিগ্বিদিক ছড়িয়ে পড়েছে। তাই পরবর্তীতে অভিযানটি স্থগিত করা হয়। 

ইবনে শিহাব আল-জুহরি বলেন, আল্লাহর রাসুল কাব ইবনে উমাইর আল-গিফারিকে পনেরো জন যোদ্ধাসহ অভিযানে পাঠান। তাঁরা শাম অঞ্চলের অন্তর্গত যাত আতলাহ নামক স্থানে পৌঁছান এবং সেখানে তারা শত্রুপক্ষের একটি বিরাট সমাবেশ দেখতে পায়। তখন তারা শত্রুপক্ষকে ইসলামের প্রতি আহ্বান করে; কিন্তু তারা এতে সাড়া না দিয়ে মুসলিম যোদ্ধাদের ওপর তীর নিক্ষেপ শুরু করে। ফলে উভয় দলের মধ্যে ব্যাপক সংঘর্ষ হয় এবং একজন মুসলিম ব্যতীত বাকি ১৪ জনই শাহাদাত বরণ করেন। রাত হলে জীবিত ব্যক্তিটি চুপিসারে এলাকা ত্যাগ করে মদিনায় ফিরে আসেন। পরে নবি মুহাম্মাদ তাদের দিকে বাহিনী পাঠানোর ইচ্ছা করলে খবর আসে যে, তারা অন্যত্র সরে গেছে।

মুহাম্মদ ইবনে সাদ বলেন, কা'ব ইবনে উমাইর গিফারিকে একটি অভিযান যাত আতলাহের দিকে পাঠানো হয়, যা ওয়াদি আল-কুরার পরবর্তী এলাকা ছিল। এটি অষ্টম হিজরি সনের রবিউল আউয়াল মাসে সংঘটিত হয়। 

## আরো দেখুন

* সাহাবিদের তালিকা
* বদরের যুদ্ধে অংশগ্রহণকারী সাহাবাদের তালিকা

## তথ্যসূত্র

বিষয়শ্রেণী:সাহাবা
বিষয়শ্রেণী:৬২৯-এ মৃত্যু
বিষয়শ্রেণী:বদরের যুদ্ধ